RESOLUCIÓN do 11 de febreiro de 2004 pola que se fan públicos os criterios de participación nas actividades docentes da Escola Galega de Administración Pública.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 18/02/2004

O Consello Rector da Escola Galega de Administración Pública ten atribuída, conforme o establecido no artigo 6.6º da Lei 4/1987, do 27 de maio, entre outras facultades, a de establece-las bases e condicións xerais de participación e acceso ós cursos ou actividades que convoque a escola.
Por resolución da Escola Galega de Administración Pública do 27 de xuño de 1994, modificada pola Resolución do 5 de xaneiro de 2001, fixéronse públicos os criterios de selección dos asistentes ás actividades de formación.
No momento actual, circunstancias como o tempo transcorrido, o propio desenvolvemento da actividade docente da escola e o elevado volume adquirido polos plans de formación continua, foron proporcionando unha valiosa experiencia en materia de selección e aconsellan introducir algunhas modificacións nos referidos criterios, co fin de conseguir unha maior racionalidade e aproveitamento da formación, facilita-lo acceso a esta de todo o persoal ó servicio da Administración pública e recoller, así mesmo, nunha única resolución a normativa sobre a selección actualmente dispersa.
Estas modificacións perseguen articula-la actividade formativa sobre determinados eixes:
Orienta-la formación ó desempeño do posto de traballo.
Garantir unha formación continua, coa conseguinte readaptación e actualización profesional do persoal ó servicio da Administración pública.
Contribuír ó seu desenvolvemento persoal e profesional.
Transmiti-los valores de servicio público, profesionalidade, calidade, eficacia e atención ó cidadán e innovación na xestión.
Por todo iso, o Consello Rector da Escola Galega de Administración Pública, na súa reunión do 22 de decembro de 2003, aprobou os criterios de participación nas actividades docentes. De conformidade co anterior, os criterios de selección que rexerán nos cursos e demais actividades que convoque a escola serán os seguintes:
Primeiro.-Criterios xerais.
Poderá participar nos cursos que organice a Escola Galega de Administración Pública o persoal ó servicio da Xunta de Galicia, así como o persoal que preste servicio nas entidades locais da Comunidade Autónoma. Así mesmo, e de conformidade cos con
venios subscritos para o efecto, poderá participa-lo persoal dependente do Parlamento de Galicia, do Valedor do Pobo, do Consello de Contas e o persoal da Administración das tres universidades galegas, cando así se estableza nas respectivas convocatorias, podendo estas fixar cotas para cada Administración.
A orde dos criterios selectivos para participar nestes cursos será a seguinte:
1º Que exista unha relación directa entre as tarefas que realiza o solicitante no desempeño do seu posto de traballo e a materia ou materias obxecto do curso.
Esta circunstancia acreditarase mediante certificación do secretario xeral da consellería ou do secretario da delegación provincial na Administración autonómica, ou do responsable da xestión de persoal nas demais administracións públicas en que preste servicios o solicitante.
2º O menor número de cursos realizados en escolas ou institutos de Administración pública (agás os cursos ós que se refire o punto terceiro desta resolución), durante os últimos cinco anos.
3º A antigüidade, e como tal entenderase a data de ingreso na Administración pública.
O persoal fixo terá preferencia sobre o temporal. Non obstante o anterior, nas accións formativas incluídas nos plans de formación continua, tal preferencia serao tan só dentro de cada un dos criterios e pola orde de prelación establecida neste punto primeiro ou, se é o caso, a que determine a propia convocatoria.
Segundo.-Cursos selectivos de formación para o acceso á condición de funcionario de carreira.
A selección dos participantes determinarase polo que estableza o tribunal cualificador do correspondente proceso selectivo, de conformidade coa súa orde de convocatoria.
Terceiro.-Cursos de galego.
A orde dos criterios selectivos para participar nestes cursos será a seguinte:
a) Nos cursos de iniciación:
1º Os máis antigos na Administración.
2º Os que realizaron un menor número de cursos en escolas ou institutos de Administración pública nos últimos cinco anos.
b) Nos cursos de perfeccionamento:
1º A antigüidade na finalización do curso de iniciación. No caso de que na certificación de validación do curso de iniciación de lingua galega non figure a data exacta de finalización, terase en conta a data de expedición da certificación.
2º O menor número de cursos realizados en escolas ou institutos de Administración pública nos últimos cinco anos.
3º Os máis antigos na Administración.
c) Nos cursos básicos de linguaxe administrativa galega:
1º A antigüidade na finalización do curso de iniciación á lingua galega. No caso de que na certificación de validación do curso de iniciación de lingua galega non figure a data exacta de finalización, terase en conta a data de expedición da certificación.
2º O menor número de cursos realizados en escolas ou institutos de Administración pública nos últimos cinco anos.
3º Antigüidade na Administración.
d) Nos cursos medios de linguaxe administrativa galega:
1º A antigüidade na finalización do curso básico de linguaxe administrativa galega ou o de perfeccionamento da lingua galega. No caso de que na certificación de validación do curso de perfeccionamento de lingua galega non figure a data exacta de finalización, terase en conta a data de expedición da certificación.
2º O menor número de cursos realizados en escolas ou institutos de Administración pública nos últimos cinco anos.
3º Antigüidade na Administración.
Cuarto.-Criterios específicos.
1ª En casos especiais (conferencias, xornadas, seminarios, sesións informativas ou determinados cursos), en función das características da acción formativa, dos seus destinatarios, obxectivos, eficacia, e do interese da propia Administración, a EGAP poderá establecer na convocatoria outros criterios de selección.
2ª Igualmente, naqueles supostos en que pola índole do curso se precise posuír uns coñecementos previos para o seu seguimento, poderase establecer na convocatoria a necesidade de acreditalos documentalmente ou mediante un exame se fose necesario.
3ª Naqueles cursos en que sexa preciso efectua-la selección de acordo cun baremo, este será establecido despois de consulta cos representantes das centrais sindicais do Consello Rector da Escola.
4ª Cando pola aplicación dos criterios resultase un exceso de participantes por consellería, a EGAP poderá limita-lo número máximo de participantes desa consellería.
5ª En determinados casos a EGAP poderá establecer unha distribución de prazas por consellería de maneira que estean representadas todas ou a maior parte delas. Nestes casos as prazas de cada consellería cubriranse aplicando os criterios xerais ou específicos segundo o tipo de cursos de que se trate.
6ª Nos cursos para o persoal da Administración local galega procurarase que estea representado o maior número posible de entidades locais.
Disposición derradeira
En todo caso, a presente resolución aplicarase con carácter supletorio ó establecido na convocatoria de cada acción formativa.
Disposición derrogatoria
Quedan sen efecto as resolucións da Escola Galega de Administración Pública con data do 12 de abril de 1991, 25 de abril de 1991, 27 de xuño de 1994 e 5 de xaneiro de 2001.
Santiago de Compostela, 11 de febreiro de 2004.
Domingo Bello Janeiro
Director da Escola Galega de Administración
Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA